**Tiszagyulaháza Község Önkormányzat Képviselő-testületének 9/2021. (VII. 15.) önkormányzati rendelete**

**a gyermekétkeztetési térítési díjakról szóló 26/2014. (XII. 18.) önkormányzati rendelet módosításáról**

Tiszagyulaháza Község Önkormányzata Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésben és a (2) bekezdés e) pontjában, valamint a 131. § (1) bekezdésében foglalt felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva a következőket rendeli el:

**1. §**

A gyermekétkeztetési térítési díjakról szóló 26/2014. (XII. 18.) önkormányzati rendelet bevezető része helyébe a következő rendelkezés lép:

„Tiszagyulaháza Község Önkormányzata Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésben és a (2) bekezdés e) pontjában, valamint a 131. § (1) bekezdésében foglalt felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva a következőket rendeli el:”

**2. §**

A gyermekétkeztetési térítési díjakról szóló 26/2014. (XII. 18.) önkormányzati rendelet a következő 1/A. §-sal egészül ki:

**„1/A. §**

(1) A gyermekétkeztetést az önkormányzat a Tiszagyulaházi Aprajafalva Óvoda (a továbbiakban: Óvoda) által üzemeltetett konyhán keresztül biztosítja.

(2) Az óvodai és iskolai étkeztetést a településen működő nevelési-oktatási intézményekbe beíratott gyermekek szüleik vagy törvényes képviselőik kérelmére vehetik igénybe.

(3) Az intézményi gyermekétkeztetés iránti igazolásokat és nyilatkozatokat az Óvoda élelmezésvezetőjénél kell leadni.

(4) Az étkezés - az óvodás gyermek és a tanuló intézményi hiányzása esetén - az érintett nap 8 óráig írásban, személyesen vagy telefonon mondható le az Óvoda élelmezésvezetőjénél.

(5) Az igénybe vevő távolmaradása idejére jutó étkezési térítési díj fizetése alól a fizetésre kötelezett akkor mentesül, ha a bejelentést a (4) bekezdésben rögzített határidőig megtette.

(6) A gyermek előre nem látható hiányzása, betegsége miatt a lemondás napján a részére biztosított étel elvitele a szülő számára 11 órától 12 óráig biztosított az Óvodában.

(7) A gyermekétkeztetés személyi térítési díját konkrét összegben kell megállapítani, az intézményi térítési díj általános forgalmi adóval növelt összegének és az igénybe vett étkezések számának, valamint a normatív kedvezményeknek a figyelembevételével.

(8) A normatív (kötelező) kedvezményeken túl – a gyermek egyéni rászorultsága alapján – az önkormányzat további étkeztetési kedvezményt nem állapít meg.

(9) Ha a térítési díj megfizetésére kötelezett a személyi térítési díjat vitatja, annak összegével nem ért egyet, a fizetési értesítés kézhezvételétől számított 8 napon belül a képviselő-testülethez fordulhat. A képviselő-testület a kérdésben a soron következő ülésén határoz.

(10) A személyi térítési díjat az igénybevétel napjától havonként előre, a tárgyhónap 10. napjától 20. napjáig kell megfizetni.

(11) Ha a kötelezett a befizetést elmulasztja, az élelmezésvezető 15 napos határidővel felszólítja az elmaradt térítési díj befizetésére. A határidő eredménytelen eltelte esetén azt nyilvántartásba veszi és negyedévente tájékoztatja a fenntartót.”

**3. §**

Ez a rendelet a kihirdetését követő tizedik napon lép hatályba.

Tiszagyulaháza, 2021. július 13.

**Mikó Zoltán                                                               Dr. Kiss Imre**

                  polgármester                                                                     jegyző

A rendelet kihirdetése megtörtént.

Tiszagyulaháza, 2021. július 15.

**Dr. Kiss Imre**

jegyző

Részletes indokolás

**1-3. §**

A gyermekek védelméről és a gyámügyi igazgatásról szóló 1997. évi XXXI. törvény az intézményi térítési díjak meghatározásán túl további szabályozási tárgykört ír elő az önkormányzat hatáskörébe tartozó ellátások esetében.